b'\n_START_ARTICLE_\nKhuthaisi\n_START_SECTION_\nNimi\n_START_PARAGRAPH_\nLinna nimi on tuletatud gruusia s\xc3\xb5nast khuata (\'kivine\')._NEWLINE_Khuthaisi nimi on inglise keeles Kutaisi v\xc3\xb5i Khuthaisi, leedu keeles Kutaisis, _NEWLINE_prantsuse keeles Kouta\xc3\xafssi, saksa keeles Kutaissi ja vene keeles \xd0\x9a\xd1\x83\xd1\x82\xd0\xb0\xd0\xb8\xd1\x81\xd0\xb8.\n_START_SECTION_\nMajandus\n_START_PARAGRAPH_\nKhuthaisi on t\xc3\xa4htis liikluss\xc3\xb5lm ja t\xc3\xb6\xc3\xb6stuskeskus. _NEWLINE_Linnas toodetakse spetsiaalseid veoautosid m\xc3\xa4giteede jaoks, v\xc3\xa4iketraktoreid, siidi, nahka, jalatseid, keemiat\xc3\xb6\xc3\xb6stuse tooteid._NEWLINE_Rioni j\xc3\xb5el, selle lisaj\xc3\xb5el Lad\xc5\xbeanural ja Inguri j\xc3\xb5el t\xc3\xb6\xc3\xb6tavad h\xc3\xbcdroelektrijaamad.\n_START_SECTION_\nKultuur\n_START_PARAGRAPH_\nLinnas on mitu k\xc3\xb5rgkooli (sealhulgas \xc3\xbclikool). _NEWLINE_Khuthaisi g\xc3\xbcmnaasiumis, mis ehitati 1840, on \xc3\xb5ppinud luuletajad Akaki Tseretheli, Galaktion Tabidze ja Vladimir Majakovski, keeleteadlane Nikolai Marr ning ps\xc3\xbchholoog Dmitri Uznadze. Hoones on praegu Majakovski-nimeline keskkool. _NEWLINE_Linnas on ajaloo-etnograafiamuuseum, helilooja Zakaria Palia\xc5\xa1vili majamuuseum, kunstimuuseum._NEWLINE_Linna keskv\xc3\xa4ljakul on Lado Meshi\xc5\xa1vili nimeline draamateater. Linnas on ka Zakara Palia\xc5\xa1vili nimelise Thbilisi ooperiteatri filiaal, nukuteater ja Gruusia Filharmoonia filiaal.\n_START_SECTION_\nAjalugu\n_START_PARAGRAPH_\nKhuthaisist on teateid 6.\xe2\x80\x932. sajandist eKr Kolchise riigi ajast. Ta on olnud Gruusia riigi (10. sajandist kuni 1122. aastani) ja Imerethi kuningriigi (15.\xe2\x80\x9319. sajand) pealinn.\n_START_SECTION_\nVaatamisv\xc3\xa4\xc3\xa4rsused\n_START_PARAGRAPH_\nIda-Gruusiast L\xc3\xa4\xc3\xa4ne-Gruusiasse Khuthaisini viiva Imerethi maantee \xc3\xa4\xc3\xa4res on Surami aheliku n\xc3\xb5lvadel asuvad k\xc3\xbclad. _NEWLINE_Linna kohal k\xc3\xb5rgub Gaba\xc5\xa1vili m\xc3\xa4gi. Sellelt avaneb vaade Khuthaisi vanade majade punastest tellistest katustele, mis on \xc3\xbcmbritsetud rohelusega, sildadele ja valget v\xc3\xa4rvi uuselamurajoonidele. _NEWLINE_Linnas asuvad 10. sajandist kuni 11. sajandi algusest p\xc3\xa4rit Bagrati katedraali ehk kuningas Bagrat III kiriku varemed._NEWLINE_Bussijaama viiva tee \xc3\xa4\xc3\xa4res on Kuulsuse memoriaal, mis koosneb kolmest kompositsioonist: "Ema lein", "Viinapuud \xc3\xb5itsevad j\xc3\xa4lle" ja "V\xc3\xb5idus\xc3\xb5numi tooja". Nende autor on Merab Berdzene\xc5\xa1vili. _NEWLINE_Linna l\xc3\xa4hedal, madalatel metsaga kaetud m\xc3\xa4gedel on Gelati klooster, mis rajati 12. sajandi alguses. Seal asus ka Gelati Akadeemia (asutatud 12. sajandi alguses), keskaegne \xc3\xbclikool.'